*****

ΚΑΝΟΝΙΣΜΟΣ (ΕΟΚ) αριθ. 1617/87 ΤΗΣ ΕΠΙΤΡΟΠΗΣ

της 10ης Ιουνίου 1987

για την τροποποίηση του κανονισμού (ΕΟΚ) αριθ. 2677/85 περί λεπτομερειών εφαρμογής του καθεστώτος ενισχύσεως στην κατανάλωση του ελαιολάδου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως της αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1454/86 (2), και ιδίως το άρθρο 11 παράγραφος 8,

Εκτιμώντας:

ότι, σύμφωνα με το άρθρο 17 του κανονισμού (ΕΟΚ) αριθ. 2677/85 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2936/86 (4), κάθε θέση σε ελεύθερη κυκλοφορία στην Κοινότητα ελαιολάδου που υπάγεται στη διάκριση 15.07 Α του κοινού δασμολογίου υπόκειται στην προσκόμιση της αποδείξεως της συστάσεως εγγυήσεως με σκοπό να αποφευχθεί να επωφεληθούν της ενισχύσεως στην κατανάλωση έλαια καταγωγής τρίτων χωρών· ότι, σύμφωνα με το άρθρο 18 του εν λόγω κανονισμού, μεταξύ των περιπτώσεων που μπορούν να οδηγήσουν στην αποδέσμευση της εν λόγω εγγυήσεως εμφαίνεται εκείνη της εξαγωγής του ελαιολάδου χύμα ή σε άμεσες συσκευασίες καθαρού περιεχομένου μεγαλύτερου από πέντε λίτρα·

ότι, σύμφωνα με το άρθρο 20 του κανονισμού αριθ. 136/66/ΕΟΚ, μπορεί να χορηγηθεί επιστροφή στα ελαιόλαδα που εξάγονται προς τρίτες χώρες· ότι το ποσό της επιστροφής μπορεί να διαφοροποιηθεί ανάλογα με την ποιότητα και την παρουσίαση·

ότι, προκειμένου να αποφευχθεί η υποσκέλιση του καθεστώτος των εγγυήσεων που κατατίθενται κατά την εισαγωγή του ελαιολάδου, πρέπει να προβλεφθεί ότι, σε περίπτωση εξαγωγής ελαιολάδου των διακρίσεων 15.07 Α Ι γ) και 15.07 Α ΙΙ β) του κοινού δασμολογίου, το πιστοποιητικό που αναφέρεται στην παράγραφο 3 του άρθρου 18 χρησιμοποιείται για την αποδέσμευση των εγγυήσεων κατά την εισαγωγή που συνιστώνται για τις ίδιες ποσότητες ελαιολάδου·

ότι είναι σκόπιμο να δοθεί η δυνατότητα στους οικονομικούς φορείς να φέρουν σε πέρας τις τρέχουσες εργασίες·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 17 παράγραφος 4 έκτο εδάφιο του κανονισμού (ΕΟΚ) αριθ. 2677/85, προστίθεται το ακόλουθο εδάφιο:

«Στην περίπτωση κατά την οποία η εξαγωγή του ελαιολάδου που αναφέρεται στο άρθρο 18 παράγραφος 1 στοιχείο β) αφορά έλαιο των διακρίσεων 15.07 Α Ι γ) ή/και 15.07 Α ΙΙ β) του κοινού δασμολογίου, το πιστοποιητικό που εκδίδεται σύμφωνα με το άρθρο 18 παράγραφος 3 μπορεί να χρησιμοποιηθεί για να αποδεσμευθεί η εγγύηση που προβλέπεται στο άρθρο 9 του κανονισμού (ΕΟΚ) αριθ. 3089/78 που έχει συσταθεί για τις ίδιες ποιότητες ελαίου.»

Άρθρο 2

Ο παρών κανονισμός αρχίζει να ισχύει την 1η Αυγούστου 1987.

Εντούτοις, δεν εφαρμόζεται στα πιστοποιητικά που αναφέρονται στο άρθρο 18 παράγραφος 3 του κανονισμού (ΕΟΚ) αριθ. 2677/85 που εκδίδονται πριν από αυτή την ημερομηνία.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Ιουνίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. 172 της 30. 9. 1966, σ. 3025/66.

(2) ΕΕ αριθ. L 133 της 21. 5. 1986, σ. 8.

(3) ΕΕ αριθ. L 254 της 25. 9. 1985, σ. 5.

(4) ΕΕ αριθ. L 274 της 25. 9. 1986, σ. 13.